Kommissionens forordning (EF) nr. 907/2000

af 2. maj 2000

om gennemførelsesbestemmelser til Rådets forordning (EF) nr. 1254/1999, for så vidt angår støtte til privat oplagring af oksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 26, stk. 5, artikel 41 og artikel 48, stk. 2, og

ud fra følgende betragtninger:

(1) Ifølge forordning (EF) nr. 1254/1999 kan der ydes markedsstøtte i form af støtte til privat oplagring af oksekød. Fra den 1. juli 2002 ydes denne støtte imidlertid kun, når den gennemsnitlige markedspris i Fællesskabet for slagtekroppe af voksent kvæg, udtrykt i prisen for handyr, udgør mindre end 103 % af basisprisen. For at tage hensyn til de nye arrangementer samt af hensyn til klarheden er det nødvendigt at nyaffatte Kommissionens forordning (EØF) nr. 3445/90 af 27. november 1990 om gennemførelsesbestemmelser vedrørende støtte til privat oplagring af oksekød(2), senest ændret ved forordning (EF) nr. 3533/93(3).

(2) For at opfylde sit mål bør støtten til privat oplagring kun ydes til fysiske eller juridiske personer, der er etableret i Fællesskabet, hvis aktiviteter og erfaring inden for sektoren giver tilstrækkelig sikkerhed for, at oplagringen gennemføres tilfredsstillende, og som har tilstrækkelig kapacitet til oplagring i kølerum i Fællesskabet.

(3) Af samme grunde bør der kun ydes støtte til oplagring af produkter af sund handelskvalitet, som har opnået den sundhedsattest, der omhandles i kapitel XI i bilag I til Rådets direktiv 64/433/EØF af 26. juni 1964 om sundhedsmæssige betingelser for produktion og afsætning af fersk kød(4), senest ændret ved direktiv 95/23/EF(5). Produkterne bør være af fællesskabsoprindelse og stamme fra dyr, der er opdrættet i overensstemmelse med gældende veterinærkrav. Desuden bør kødet overholde de maksimumsgrænser for radioaktivitet, der gælder efter fællesskabsretten.

(4) Det kan som følge af markedssituationen og dennes udvikling være hensigtsmæssigt at opfordre kontrahenten til fra indlagringstidspunktet at udpege det lager som han har bestemt til eksport. Med henblik herpå bør de betingelser fastsættes, hvorunder det kød, der omfattes af oplagringskontrakten, samtidig kan henføres under den ordning, der omhandles i artikel 5 i Rådets forordning (EØF) nr. 565/80 af 4. marts 1980 om forudbetaling af eksportrestitutioner for landbrugsprodukter(6), ændret ved forordning (EØF) nr. 2026/83(7), således at der kan udbetales forskud på eksportrestitutioner.

(5) For at effektivisere ordningen skal kontrakterne omfatte en bestemt minimumsmængde, der differentieres efter produkterne, og de forpligtelser, som kontrahenten skal opfylde, især med hensyn til interventionsorganets muligheder for at foretage effektiv kontrol af oplagringsforholdene, bør fastsættes nærmere.

(6) Den sikkerhed, der skal stilles for sikre overholdelsen af kontraktforpligtelserne, bør fastsættes som procent af støttebeløbet.

(7) I overensstemmelse med Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter(8), senest ændret ved forordning (EF) nr. 1932/1999(9), skal de primære forpligtelser, der skal opfyldes, for at sikkerheden frigives, fastsættes. Oplagringen af den i kontrakten fastsatte mængde i den aftalte periode er en af de primære betingelser for, at der kan ydes støtte til privat oplagring af oksekød. Af hensyn til handelssædvane og af praktiske hensyn bør der indrømmes en vis tolerance med hensyn til den støttede mængde.

(8) Der bør anlægges en proportionalitetsbetragtning ved sikkerhedens frigivelse og støttens ydelse, når visse betingelser med hensyn til de mængder, der skal oplagres, ikke er opfyldt.

(9) For at effektivisere ordningen bør kontrahenten kunne modtage forskud på støtten imod stillelse af en sikkerhed, og der bør fastsættes regler vedrørende indsendelse af støtteansøgninger, den dokumentation, der skal medsendes, samt udbetalingsfristen.

(10) Der bør fastsættes regler om, hvilke valutakurser der skal anvendes på støtte- og sikkerhedsbeløbene.

(11) Erfaringerne med andre ordninger for privat oplagring af landbrugsprodukter har vist, at der er behov for at fastsætte, i hvilket omfang Rådets forordning (EØF, Euratom) nr. 1182/71(10) skal gælde for fastlæggelsen af de perioder, datoer og tidsfrister, der indgår i disse ordninger, og for nøjagtigt at fastlægge datoerne for, hvornår den kontraktmæssige oplagring begynder og slutter.

(12) Der bør anlægges en proportionalitetsbetragtning ved ydelse af støtte, når oplagringsperioderne ikke overholdes fuldstændigt. Der bør også fastsættes bestemmelser vedrørende afkortning af oplagringsperioden, når kød, der udlagres, er bestemt til eksport. Der skal fremlægges bevis for, at kødet er blevet eksporteret, ligesom i forbindelse med restitutioner, i overensstemmelse med Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(11).

(13) Støtten til privat oplagring kan forudfastsættes. Der bør fastsætte foranstaltninger med henblik på at undgå overdreven eller spekulativ brug af denne ordning. Disse foranstaltninger kan fastsætte en reflektionsperiode til vurdering af markedet, før der gives meddelelse om beslutningen om anvendelse af denne mulighed. Desuden bør der eventuelt fastsættes særlige foranstaltninger, bl.a. vedrørende ansøgninger, der ikke er færdigbehandlet.

(14) Støtten til privat oplagring kan også fastsættes ved licitation. Efter indsendelsen af bud kan der fastsættes et maksimumbeløb for støtten. Afvises alle bud, træffes der ingen foranstaltninger.

(15) Der bør indføres en kontrolordning for at sikre, at støtten ikke ydes uretmæssigt. Medlemsstaterne bør afpasse deres kontrol efter de forskellige trin af indlagringen.

(16) Der bør træffes foranstaltninger til at hindre og om nødvendigt straffe uregelmæssigheder og bedrageri. I denne forbindelse bør kontrahenten i tilfælde af dokumentfalsk udelukkes fra at modtage støtte til privat oplagring i det kalenderår, der følger efter det, hvor den urigtige erklæring blev opdaget. Medlemsstaterne bør desuden indføre passende straffe for mindre uregelmæssigheder.

(17) For at Kommissionen kan få et overblik over virkningerne af støtteordningen for privat oplagring, bør medlemsstaterne stille de nødvendige oplysninger til rådighed for den.

(18) De i denne forordning fastsatte foranstaltning er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

KAPITEL I

ALMINDELIGE BESTEMMELSER

Artikel 1

Ved denne forordning fastsættes gennemførelsesbestemmelser vedrørende støtte til privat oplagring efter artikel 26 og 48 i forordning (EF) nr. 1254/1999.

Artikel 2

1. Det kan fra den 1. juli 2002 besluttes at yde støtte til privat oplagring, når den gennemsnitlige EF-markedspris for slagtekroppe af voksne handyr udtrykt som kvalitet R3 beregnet i henhold til bilag I noteres til 2291 EUR pr. ton eller derunder.

2. Støtte til privat oplagring kan ydes overalt i en medlemsstat eller i hele EF.

3. Støtten til privat oplagring kan forudfastsættes eller fastsættes ved licitation.

Artikel 3

1. Der indgås kun kontrakt om støtte til privat oplagring af oksekød mellem medlemsstaternes interventionsorganer og fysiske eller juridiske personer, i det følgende benævnt "kontrahent" som:

a) har virket i husdyr- og kødbranchen i de 12 måneder, der går forud for ansøgningen om oplagringskontrakt, gyldighed eller udløbet af fristen for indsendelse af bud

b) er registreret i et nationalt moms-register

c) råder over passende oplagringsfaciliteter inden for EF.

2. Der kan kun ydes støtte til privat oplagring af kød, som:

a) er klassificeret i henhold til EF's handelsklasseskema for slagtekroppe, jf. Rådets forordning (EØF) nr. 1208/81(12), ændret ved forordning (EØF) nr. 1026/91(13), og identificeret i henhold til artikel 4, stk. 3, litra c), i Kommissionens forordning (EF) nr. 562/2000(14)

b) har fået tildelt den sundhedsetiket, der omhandles i kapitel XI, i bilag I til direktiv 64/433/EØF

c) ikke har nogen karakteristika, der gør det uegnet til oplagring og efterfølgende anvendelse

d) ikke hidrører fra dyr, der er slagtet som følge af nødforanstaltninger

e) har oprindelse i EF i henhold til artikel 39 i Kommissionens forordning (EØF) nr. 2454/93(15), senest ændret ved forordning (EF) nr. 1662/1999(16)

f) ikke overskrider de maksimumsniveauer for radioaktivitet, der er tilladt ifølge EF-bestemmelserne; omfanget af den radioaktive kontamination kontrolleres kun, hvis situationen kræver det, og i den nødvendige periode; varigheden og omfanget af en eventuel påkrævet kontrol fastsættes efter proceduren i artikel 43 i forordning (EF) nr. 1254/1999

g) kommer fra dyr, der er slagtet højst ti dage forud for indlagringsdatoen, jf. artikel 5, stk. 3

h) indlagres i fersk tilstand og oplagres i frossen tilstand

i) kommer fra dyr, der er opdrættet under overholdelse af gældende veterinærforskrifter.

Artikel 4

1. En kontrakt skal mindst vedrøre en minimumsmængde, der fastlægges for hvert produkt.

2. Ansøgninger om kontrakt eller licitationsbud skal indsendes til interventionsorganet i den medlemsstat, hvor kødet skal oplagres.

3. En ansøgning om kontrakt eller et licitationsbud og en efterfølgende kontrakt kan kun omfatte et af de produkter, for hvilke der kan ydes støtte.

4. For at blive accepteret skal en ansøgning om kontrakt eller et licitationsbud indeholde de i stk. 5, litra a), b), d) og e), omhandlede elementer, og der skal være ført bevis for, at den relevante sikkerhed er stillet.

5. Kontrakten skal indeholde følgende:

a) en erklæring, hvorved kontrahenten forpligter sig til kun at indlagre og oplagre produkter, der opfylder betingelserne i artikel 3, stk. 2,

b) mængden og en beskrivelse af det produkt, der skal oplagres

c) en angivelse af den i artikel 5, stk. 1, nævnte sidste dag for indlagring af den mængde, som er anført i kontrakten

d) oplagringsperiodens varighed

e) støttebeløbet pr. ton

f) den stillede sikkerhed

g) en bestemmelse om, at oplagringsperioden kan afkortes eller forlænges på de betingelser, der er fastsat i EF-bestemmelserne.

6. Kontrakten skal mindst forpligte kontrahenten til:

a) at indlagre den aftalte produktmængde inden for de i artikel 5 fastsatte frister og at oplagre den i kontraktperioden for egen regning og risiko under forhold, der sikrer, at de i artikel 3, stk. 2, nævnte produktegenskaber bevares, uden at forandre eller udskifte de oplagrede produkter eller flytte dem mellem forskellige lagre; i ekstraordinære tilfælde og på grundlag af en behørigt begrundet anmodning kan interventionsorganet dog tillade, at de oplagrede produkter flyttes

b) i tilstrækkelig tid inden indlagring at give det interventionsorgan, som han har kontraheret med, meddelelse om dag og sted for indlagringen af hvert særskilt parti, jf. artikel 5, stk. 1, andet afsnit, samt om arten og mængden af det produkt, der skal oplagres; interventionsorganet kan kræve, at denne oplysning gives mindst to arbejdsdage før indlagringen af hvert særskilt parti

c) at tilsende organisationsorganet dokumentation vedrørende indlagringen senest en måned efter den i artikel 5, stk. 4, omhandlede dato

d) at oplagre produkterne under overholdelse af de i artikel 26 anførte identifikationskrav

e) at gøre det muligt for interventionsorganet til enhver tid at kontrollere, at alle de i kontrakten fastsatte forpligtelser overholdes.

Artikel 5

1. Den endelige indlagring skal være tilendebragt senest på otteogtyvendedagen efter dagen for kontraktens indgåelse.

Indlagring kan ske i form at særskilte partier, som hver især svarer til den mængde, der indlagres på en given dag pr. kontrakt og pr. lager.

2. Kontrahenten kan i indlagringsperioden opskære eller udbene alt eller en del af det pågældende kød på betingelse af, at kun den mængde, for hvilken kontrakten er indgået, behandles, og at alle de produkter, der fremkommer ved opskæringen eller udbeningen, oplagres. Interventionsorganet kan kræve, at beslutningen om at gøre brug af denne mulighed meddeles senest to arbejdsdage inden indlagringen af hver enkelt parti.

Store sener, brusk, fedtstykker og anden afpudsning hidrørende fra opskæringen eller udbeningen må ikke oplagres.

3. Indlagringen begynder for hvert særskilt parti af den af kontrakten omfattede mængde den dag, hvor partiet undergives interventionsorganets kontrol.

Denne dato er den dag, hvor nettovægten af de ferske eller nedkølede produkter konstateres:

a) på oplagringsstedet, såfremt kødet indfryses på stedet

b) på indfrysningsstedet, såfremt kødet indfryses i et dertil egnet anlæg uden for oplagringsstedet

c) på udbenings- eller opskæringsstedet, for kød, der indlagres efter udbening eller opskæring.

4. Indlagringen slutter den dag, hvor det sidste særskilte parti af den af kontrakten omfattede mængde indlagres.

Denne dato er den dag, hvor alle produkter under kontrakt er anbragt på det endelige lager enten i fersk eller frossen tilstand.

Artikel 6

1. Når de indlagrede produkter er omfattet af den i artikel 5, stk. 1, i forordning (EØF) nr. 565/80 omhandlede ordning, gælder bestemmelserne i stk. 2 og 3 i nærværende artikel.

2. Den i artikel 29, stk. 5, i forordning (EF) nr. 800/1999 fastsatte frist forlænges, således at den dækker den maksimale kontraktlige oplagringsperiode plus en måned

3. Medlemsstaterne kan kræve, at indlagring og iværksættelse af den i artikel 5, stk. 1, i forordning (EØF) nr. 565/80 omhandlede ordning begynder samtidig. I så fald kan der, når en kontrakt om privat oplagring indgås for en mængde, der består af flere særskilte partier, som indlagres på forskellige datoer, udfærdiges en særskilt betalingsangivelse for hvert enkelt parti.

Den i artikel 26 i forordning (EF) nr. 800/1999 nævnte betalingsangivelse fremlægges for hvert enkelt parti på dagen for dets indlagring.

Artikel 7

1. Den i artikel 4, stk. 4, omhandlede sikkerhed udgør 20 % af det støttebeløb, der ansøges om.

2. De primære krav, jf. artikel 20, stk. 2, i forordning (EØF) nr. 2220/85, er:

a) at en ansøgning om kontrakt eller et licitationsbud ikke trækkes tilbage

b) at mindst 90 % af den af kontrakten omfattede mængde ind- og oplagres i kontraktperioden på kontrahentens egen risiko og på de betingelser, der er fastsat i artikel 4, stk. 6, litra a), og

c) når artikel 17 finder anvendelse, at kødet udføres i overensstemmelse med en af de tre deri nævnte muligheder.

3. Medmindre andet følger af artikel 17 i nærværende forordning, finder artikel 27, stk. 1, i forordning (EØF) nr. 2220/85 vedrørende delvis frigivelse af sikkerhed ikke anvendelse.

4. Sikkerheden frigives straks, hvis ansøgningen om kontrakt eller licitationsbuddet ikke accepteres.

5. Hvis fristen for indlagring i artikel 5, stk. 1, overskrides, fortabes sikkerheden i overensstemmelse med artikel 23 i forordning (EØF) nr. 2220/85.

Der ydes ikke støtte, hvis fristen i artikel 5, stk. 1, overskrides med mere end ti dage.

Artikel 8

1. Støttebeløbet fastsættes pr. ton og beregnes på grundlag af den vægt, der konstateres i overensstemmelse med artikel 5, stk. 3.

2. Medmindre andet følger af stk. 3 i nærværende artikel og artikel 17, er kontrahenten berettiget til støtte, hvis de primære krav i artikel 7, stk. 2, er opfyldt.

3. Støtten udbetales kun for den af kontrakten omfattede mængde.

Artikel 9

Hvis den mængde, der faktisk er oplagret i løbet af den kontraktlige oplagringsperiode, er mindre end den af kontrakten omfattede mængde, men større end eller lig med 90 % af denne mængde, udbetales der støtte for den faktisk oplagrede mængde.

Hvis den er mindre end 90 %, men større end eller lig med 80 % af den mængde, der er omfattet af kontrakten, halveres støtten for den faktisk oplagrede mængde.

Hvis den er mindre end 80 % af den mængde, der er omfattet af kontrakten, udbetales der ingen støtte.

Artikel 10

Hvis der er foretaget udbening, og den faktisk oplagrede mængde ikke overstiger 67 kg udbenet kød pr. 100 kg ikke-udbenet kød, ydes der ingen støtte.

Hvis den faktisk oplagrede mængde overstiger 67 kg, men er under 75 kg udbenet kød pr. 100 kg ikke-udbenet kød, nedsættes støtten tilsvarende.

Nedsættelse eller forhøjelse af støttebeløbet finder ikke sted, hvis den faktisk oplagrede mængde er på 75 kg udbenet kød eller derover pr. 100 kg ikke-udbenet kød.

Artikel 11

Efter oplagring i tre måneder kan der, hvis kontrahenten anmoder herom, udbetales et enkelt forskud på støtten, såfremt kontrahenten stiller en sikkerhed svarende til forskuddet forhøjet med 20 %.

Forskuddet må ikke være større end den støtte, der svarer til en oplagringsperiode på tre måneder. Hvis produkter udføres i overensstemmelse med artikel 17 inden udbetalingen af forskuddet, lægges den faktiske oplagringsperiode for disse produkter til grund ved beregningen af forskuddet.

Artikel 12

1. Ansøgningen om udbetaling af støtte og bevisdokumenterne skal indgives til den ansvarlige myndighed senest seks måneder efter afslutningen af den maksimale kontraktlige oplagringsperiode.

Såfremt bevisdokumenterne ikke har kunnet fremlægges inden for den foreskrevne frist, selv om kontrahenten i tide har bestræbt sig på at fremskaffe dem inden for denne frist, kan der gives yderligere frister på i alt højst seks måneder for fremlæggelse af disse dokumenter.

Ved anvendelse af artikel 17 skal beviset føres inden udløbet af de frister, der er fastsat i artikel 49, stk. 2, 4 og 6, i forordning (EF) nr. 800/1999.

2. Bortset fra de tilfælde, hvor en undersøgelse af retten til støtte er indledt, udbetaler den ansvarlige myndighed støtten hurtigst muligt og senest tre måneder efter datoen for kontrahentens indgivelse af betalingsanmodningen, der skal være behørigt dokumenteret.

Artikel 13

1. Den omregningskurs, der skal anvendes på støttebeløbene, er den gældende omregningskurs på den i artikel 15, nævnte dag.

2. Den omregningskurs, der skal anvendes på sikkerhedsbeløbene, er den gældende omregningskurs på dagen forud for den dag, hvor sikkerheden stilles over for interventionsorganet.

Artikel 14

Artikel 3, stk. 4, i forordning (EØF, Euratom) nr. 1182/71 finder ikke anvendelse ved bestemmelsen af oplagringsperioden som omhandlet i artikel 4, stk. 5, litra d), i nærværende forordning eller på oplagringsperioden som ændret i overensstemmelse med artikel 4, stk. 5, litra g), eller artikel 17.

Artikel 15

Den første dag i den kontraktlige oplagringsperiode er dagen efter, at indlagringen er afsluttet.

Artikel 16

Udlagringen kan påbegyndes dagen efter den sidste dag i den kontraktlige oplagringsperiode.

Artikel 17

1. Ved udløbet af en oplagringsperiode på to måneder kan kontrahenten udlagre hele eller en del af den produktmængde, der er indgået kontrakt om, dog mindst 5 tons pr. kontrahent og lager eller, hvis mindre end denne mængde er til rådighed, den samlede mængde, der er omfattet af en kontrakt og oplagret på et lager, såfremt de pågældende produkter senest 60 dage efter udlagringen:

a) har forladt EF's toldområde i uforandret stand

b) i de i artikel 36, stk. 1, i forordning (EF) nr. 800/1999 nævnte tilfælde er nået frem til deres destinationer i uforandret stand, eller

c) i uforandret stand er blevet anbragt på et proviantoplag, der er godkendt efter artikel 40 i forordning (EF) nr. 800/1999.

2. Den kontraktlige oplagringsperiode for hvert særskilt parti, som er bestemt til udførsel, udløber dagen før udlagringsdagen.

Den udløber på dagen for antagelsen af udførselsangivelsen, hvis produkterne ikke er flyttet.

3. Støttebeløbet nedsættes proportionelt med afkortningen af oplagringsperioden med daglige beløb, der fastsættes efter proceduren i artikel 43 i forordning (EF) nr. 1254/1999.

4. Ved anvendelsen af denne artikel føres beviset for udførsel i overensstemmelse med artikel 7 i forordning (EF) nr. 800/1999.

Artikel 18

1. Hvis artikel 16 og 17 finder anvendelse, giver kontrahenten interventionsorganet meddelelse om udlagringen i god tid før udlagringens påbegyndelse. Interventionsorganet kan kræve, at meddelelsen gives mindst to arbejdsdage før denne dato.

2. Hvis forpligtelsen til at underrette interventionsorganet ikke opfyldes, udbetales der ikke støtte for den pågældende kontrakt, og sikkerheden fortabes i sin helhed for den pågældende kontrakt.

Hvis forpligtelsen til at underrette interventionsorganet ikke overholdes, men der senest 30 dage efter udlagringen over for den ansvarlige myndighed føres fyldestgørende bevis for udlagringsdatoen og de pågældende mængder, udbetales støtten, og 15 % af sikkerheden fortabes for den pågældende mængde.

Anvendelsen af andet afsnit berører ikke anvendelsen af artikel 8, stk. 3, og artikel 9.

Artikel 19

Hvis kontrahenten ikke overholder den kontraktlige oplagringsperiodes udløb eller den i artikel 1, stk. 1, nævnte frist på to måneder for hele den oplagrede mængde, nedsættes støtten for den pågældende kontrakt med 10 % for hver kalenderdag, hvor perioden/fristen ikke overholdes.

Artikel 20

I tilfælde af force majeure, hvor gennemførelsen af kontrahentens kontraktlige forpligtelser påvirkes, afgør den pågældende medlemsstats ansvarlige myndighed, hvilke foranstaltninger den finder nødvendige i betragtning af den påberåbte omstændighed. Denne myndighed underretter Kommissionen om hvert enkelt tilfælde af force majeure samt om de foranstaltninger, der er truffet i anledning heraf.

KAPITEL II

SÆRLIGE BESTEMMELSER

Artikel 21

1. Hvis støttebeløbet forudfastsættes, underretter interventionsorganet pr. anbefalet brev, pr. telex, pr. telefax eller mod kvittering for modtagelsen hver enkelt ansøger om, hvilken afgørelse der er truffet om ansøgningen om indgåelse af kontrakt, den femte arbejdsdag efter den dag, hvor ansøgningen blev indgivet, medmindre Kommissionen i mellemtiden har truffet særforanstaltninger.

Hvis en gennemgang af situationen viser, at den ved denne forordning indførte ordning anvendes i overdreven grad, eller hvis der er risiko herfor, kan disse foranstaltninger omfatte:

a) suspension af anvendelsen af denne forordning i højst fem arbejdsdage

b) fastsættelse af en fast procentsats for nedsættelse af de mængder, for hvilke der er indgivet ansøgninger om indgåelse af kontrakt, idet kontraktens minimumsmængde i givet fald overholdes

c) afvisning af ansøgninger, der er indgivet før suspensionsperioden, og for hvilke afgørelsen om accept skulle være truffet i løbet af suspensionsperioden.

I det i litra a) omhandlede tilfælde tages ansøgninger om indgåelse af kontrakt, der indgives i den pågældende periode, ikke i betragtning.

2. Antages ansøgningen, betragtes kontrakten som indgået på dagen for meddelelsen af den afgørelse, der omhandles i stk. 1. Interventionsorganet angiver den dato, der følger af anvendelsen af artikel 5, stk. 1.

Artikel 22

1. Hvis støtten fastsættes ved licitation, skal buddet indgives i euro til det kompetente interventionsorgan i en lukket kuvert, hvorpå der er henvist til den pågældende licitationsforordning. Den lukkede kuvert må først åbnes af interventionsorganet efter udløbet af fristen for indgivelse af bud.

2. Buddene gennemgås af medlemsstaternes kompetente myndigheder på lukkede møder; de personer, der deltager i gennemgangen, har tavshedspligt.

3. Medlemsstaterne tilsender Kommissionen de bud, der kan tages i betragtning anonymt, således at de ankommer senest den anden arbejdsdag efter dagen for udløbet af den i licitationsbekendtgørelsen fastsatte frist for indgivelse af bud.

4. Hvis der ikke er indgivet bud, meddeler medlemsstaterne Kommissionen dette inden for den frist, der er anført i stk. 3.

5. På grundlag af de modtagne bud træffer Kommissionen efter proceduren i artikel 43 i forordning (EF) nr. 1254/1999 afgørelse om enten at fastsætte et maksimumsbeløb for støtte eller om, at licitationen skal være uden virkning.

6. Når der fastsættes et maksimumsbeløb for støtte, accepteres bud, der ligger under eller er lig med dette beløb.

7. Senest fem arbejdsdage efter den dag, hvor medlemsstaterne får underretning om Kommissionens afgørelse, giver det pågældende interventionsorgan alle de bydende meddelelse om den trufne afgørelse pr. anbefalet brev, pr. telex, pr. telefax eller mod kvittering for modtagelsen.

8. Antages buddet, betragtes afsendelsesdatoen for den i stk. 7 nævnte meddelelse fra interventionsorganet til den bydende som datoen for kontraktens indgåelse. Interventionsorganet angiver den dato, der følger af anvendelsen af artikel 5, stk. 1.

KAPITEL III

KONTROL OG SANKTIONER

Artikel 23

Medlemsstaterne sørger for, at de betingelser, der giver ret til støtte, overholdes. Med henblik herpå udpeger de en national myndighed, der er ansvarlig for kontrollen med oplagringen, i det følgende benævnt "kontrolmyndigheden".

Artikel 24

Kontrahenten stiller for hver kontrakt al dokumentation, som gør det muligt at efterprøve nedenstående oplysninger om de privat oplagrede produkter, til rådighed for kontrolmyndigheden:

a) ejerforhold ved indlagringen

b) indlagringsdatoen

c) vægten og antallet af kasser eller på anden måde emballerede enheder

d) produkternes tilstedeværelse på lageret

e) den beregnede dato for afslutningen af den minimale kontraktlige oplagringsperiode og, hvis artikel 17 eller 19 finder anvendelse, den faktiske udlagringsdato.

Artikel 25

Kontrahenten eller i givet fald den, der står for lageret, skal føre et lagerregnskab, som skal forefindes på lageret, og som omfatter følgende oplysninger pr. kontraktnummer:

a) de privat oplagrede produkters identifikation

b) datoen for indlagringen og den beregnede dato for afslutningen af den minimale kontraktlige oplagringsperiode, suppleret med den faktiske udlagringsdato

c) antallet af halve slagtekroppe, fjerdinger, kasser eller andre særskilt oplagrede enheder, en beskrivelse af produkterne og vægten af hver palle eller andre særskilt indlagrede enheder, i givet fald registreret for hvert særskilt parti

d) produkternes placering på lageret.

Artikel 26

De oplagrede produkter skal være lette at identificere, og det skal være angivet, hvilken kontrakt de er omfattet af. Hver palle og i givet fald hver pakke, særskilt oplagret enhed skal mærkes således, at kontraktnummeret, produktbeskrivelsen og vægten fremgår. Indlagringsdatoen skal angives på hvert særskilt parti, der er indlagret på en given dag.

Ved indlagringen efterprøver kontrolmyndigheden den i første afsnit nævnte mærkning og kan forsegle det område, der indeholder de indlagrede produkter.

Artikel 27

1. Kontrolmyndigheden kontrollerer i overensstemmelse med stk. 2-6 i nærværende artikel for hver kontrakt, om alle de forpligtelser, der er fastsat i artikel 4, stk. 6, er overholdt.

2. Kontrolmyndigheden forsegler alle de produkter, der er oplagret i henhold til en kontrakt, i overensstemmelse med artikel 26, stk. 2, eller foretager en uanmeldt stikprøvekontrol for at sikre, at produkterne er til stede på lageret.

I tilfælde af stikprøvekontrol skal det udsnit, der kontrolleres, være repræsentativt og svare til mindst 10 % af den mængde, der er indlagret i hver enkelt medlemsstat i henhold til en støtteforanstaltning for privat oplagring.

Stikprøvekontrollen skal desuden omfatte en gennemgang af det i artikel 25 nævnte regnskab og en fysisk kontrol af produkternes vægt, art og identifikation og skal omfatte mindst 5 % af den mængde, som er genstand for uanmeldt kontrol.

3. Kontrolmyndigheden foretager en obligatorisk kontrol for at sikre, at produkterne er til stede på lageret i løbet af den sidste uge af den kontraktlige oplagringsperiode.

4. Omkostningerne ved forsegling eller håndtering afholdes af kontrahenten.

5. Efter kontrollen i henhold til stk. 2 og 3 udfærdiges der en rapport med angivelse af:

a) kontroldatoen

b) kontrollens varighed, og

c) det udførte kontrolarbejde.

Kontrolrapporten skal underskrives af den for kontrollen ansvarlige person, medunderskrives af kontrahenten eller i givet fald af den person, der står for lageret, og indgå i betalingsdossieret.

6. Konstateres der betydelige uregelmæssigheder, der berører 5 % eller mere af de af en enkelt kontrakt omfattede mængder, der underkastes kontrol, udvides kontrollen til et større udsnit, som fastlægges af kontrolmyndigheden.

Medlemsstaterne underretter Kommissionen om sådanne tilfælde inden for fire uger.

Artikel 28

1. Hvis kontrolmyndigheden har konstateret og efterprøvet, at den i artikel 4, stk. 5, litra a), nævnte erklæring er en urigtig erklæring, der er afgivet forsætligt eller skyldes grov uagtsomhed, udelukkes den pågældende kontrahent fra ordningen med privat oplagring indtil udgangen af det kalenderår, der følger efter det år, hvor forholdet blev fastslået.

2. Medlemsstaterne træffer passende foranstaltninger, hvis kontrahenten ikke opfylder kravene i artikel 24, 25 og 26.

KAPITEL IV

AFSLUTTENDE BESTEMMELSER

Artikel 29

1. Medlemsstaterne underretter Kommissionen om alle foranstaltninger, der træffes med henblik på gennemførelse af denne forordning.

2. Medlemsstaterne meddeler Kommissionen følgende pr. telefax:

a) hver mandag og torsdag de mængder, for hvilke der er indgivet ansøgninger om indgåelse af kontrakt

b) inden torsdag hver uge de produkter og mængder fordelt på oplagringsperiode, for hvilke der blev indgået kontrakter den foregående uge, tillige med en opsummering af de produkter og mængder, for hvilke der er indgået kontrakter

c) hver måned de produkter og de samlede mængder, der er indlagret, og, i tilfælde af udbening, den samlede mængde ikke-udbenet kød, der er medgået

d) hver måned de produkter og samlede mængder, der faktisk er oplagret, og de produkter og de samlede mængder, for hvilke den kontraktlige oplagringsperiode er afsluttet

e) hver måned, hvis oplagringsperioden er blevet afkortet eller forlænget i overensstemmelse med artikel 4, stk. 5, litra g), eller afkortet i overensstemmelse med artikel 17 eller 19, de produkter og mængder, for hvilke oplagringsperioden er blevet ændret, samt udlagringsmånederne før og efter ændringen.

Artikel 30

Forordning (EØF) nr. 3445/90 ophæves.

Henvisninger til den ophævede forordning læses som henvisninger til nærværende forordning i overensstemmelse med sammenligningstabellen i bilag II.

Artikel 31

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. maj 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 333 af 30.11.1990, s. 30.

(3) EFT L 321 af 23.12.1993, s. 9.

(4) EFT 121 af 29.7.1964, s. 2012/64.

(5) EFT L 243 af 11.10.1995, s. 7.

(6) EFT L 62 af 7.3.1980, s. 5.

(7) EFT L 199 af 22.7.1983, s. 12.

(8) EFT L 205 af 3.8.1985, s. 5.

(9) EFT L 240 af 10.9.1999, s. 11.

(10) EFT L 124 af 8.6.1971, s. 1.

(11) EFT L 102 af 17.4.1999, s. 11.

(12) EFT L 123 af 7.5.1981, s. 3.

(13) EFT L 106 af 26.4.1991, s. 2.

(14) EFT L 68 af 16.3.2000, s. 22.

(15) EFT L 253 af 11.10.1993, s. 1.

(16) EFT L 197 af 29.7.1999, s. 25.

BILAG I

(Artikel 2)

Beregning af den gennemsnitlige EF-markedspris for slagtekroppe af voksne handyr, udtrykt som kvalitet R3

a) Den gennemsnitlige nationale markedspris for kategori A, udtrykt som kvalitet R3, beregnet i overensstemmelse med artikel 3, litra a), tredje led, i forordning (EF) nr. 562/2000.

b) Den gennemsnitlige nationale markedspris for kategori C, udtrykt som kvalitet R3, beregnet i overensstemmelse med artikel 3, litra a), tredje led, i forordning (EF) nr. 562/2000.

c) Den gennemsnitlige nationale markedspris for kategori A/C = det vejede gennemsnit af litra a) og b), idet vejningen baseres på forholdet mellem slagtningerne i hver kategori og de samlede nationale slagtninger i kategori A/C.

d) Den gennemsnitlige EF-markedspris for kategori A/C = det vejede gennemsnit af litra c), idet vejningen baseres på forholdet mellem de samlede slagtninger i kategori A/C i hver medlemsstat og de samlede slagtninger i kategori A/C i EF.

BILAG II

(Artikel 30)

Sammenligningstabel

>TABELPOSITION>